Post salutacionem. Ersame, leve her Otte unde besunderlinx gude vrunt. Jwen breff, gescreven des midwekens na deme sundage Letare, hebbe wii untfangen unde wol vornomen, rorende dat jwes gnedigen heren schattebur im lene van Razeborch beseten hiir gehindert unde besat werden etc. Hiirup begere wii jwer leven to wetende, dat jwes gnedigen heren schattebure etliken van unsen medeborgeren zumtides schuldich sin gelent effte geborget gud, dar se en gen bescheet aff en doen, so dat se jwes gnedigen heren undersaten mit rechte, des wii en nicht weigeren mogen, alze jwe werdicheit dat woll irkennen mach, tospreken, unde anders nicht, den en recht is, [en] weddervaret noch beschen sall. Item alse gii [in] juwem zulven breve roren van Gunder Sweder, unsem medeborgere, etc., des bidden wii jwer leve to wetende, wo wi wol berichtet sin, dat de erbenomede Gunder unse medeborger Steffen Greggasson en halff schip vorkoft hebbe rechtes unde redelikes kopes, dat wol witlik is, dar he Gundere doch noch nicht van untrichtet hevet. Hiirumme so hevet de vorbenomede Gunder Steffan ergescreven togesproken mit rechte, des wii en nicht weigeren mochten. Ok wil wii jwes gnedigen heren undersaten in eren rechten allewege gerne gunstich unde behulpen wesen umme jwer leve willen.